Nõukogu ühine seisukoht,

29. juuli 1999,

Euroopa Liidu osalemise kohta üldise tuumakatsetuste keelustamise lepingu kiire jõustamise edendamises

(1999/533/ÜVJP)

EUROOPA LIIDU NÕUKOGU,

võttes arvesse Euroopa Liidu lepingut, eriti selle artiklit 15,

ARVESTADES, et ÜRO Peaassamblee 10. septembri 1996. aasta resolutsioonis 50/245 kutsuti kõiki riike üles võimalikult kiiresti üldisele tuumakatsetuste keelustamise lepingule alla kirjutama ja seejärel sellega ühinema;

MEENUTADES lepingu XIV artikli lõiget 2, mille kohaselt tuleb lepingu ratifitseerinud riikide enamuse taotlusel kokku kutsuda konverents, et kontrollida, mil määral on täidetud nimetatud artikli lõike 1 nõue, ning arutada ja otsustada konsensuse alusel, milliseid rahvusvahelise õigusega kooskõlas olevaid meetmeid võtta ratifitseerimisprotsessi kiirendamiseks, et toetada lepingu kiiret jõustumist,

ON VASTU VÕTNUD JÄRGMISE ÜHISE SEISUKOHA:

Artikkel 1

Käesoleva ühise seisukoha eesmärk on aidata kaasa üldise tuumakatsetuste keelustamise lepingu (CTBT, edaspidi "leping") kiirele jõustumisele, mis on tähtis samm tuumarelva leviku tõkestamisel ja tuumadesarmeerimisel, mis omakorda aitavad kaasa rahvusvahelise usalduse, stabiilsuse ja rahu saavutamisele.

Artikkel 2

Euroopa Liit aitab eelkõige kaasa lepingu XIV artikli kohaselt kokkukutsutud esimese konverentsi õnnestumisele, mis peaks toimuma 1999. aasta oktoobris Viinis ja mille eesmärk on kiirendada üldise tuumakatsetuste keelustamise lepingu ratifitseerimise protsessi, et toetada selle kiiret jõustumist.

Sel eesmärgil Euroopa Liit toetab:

a) konverentsi kokkukutsumist poliitilisel tasandil;

b) järgmiste konverentside kokkukutsumist kuni lepingu jõustumiseni vastavalt lepingu XIV artiklile;

c) lepingu ratifitseerinud või allkirjastanud riikide ning veel mitte allkirjastanud riikide võimalikult suurt osavõttu;

d) valitsusväliste organisatsioonide osalemist konverentsil;

e) rahvusvahelise õigusega kooskõlas olevaid meetmeid, mida võib võtta ratifitseerimisprotsessi kiirendamiseks, et toetada lepingu kiiret jõustumist;

f) konverentsi lõppdeklaratsiooni, milles antakse vajalik poliitiline toetus ratifitseerimisprotsessi kiirendamise ja lepingu kiire jõustamise püüdlustele;

g) võimaluste otsimist, kuidas aidata riike lepingu ratifitseerimisel ja rakendamisel, sealhulgas teabe vahetamine riigiasutuste loomise ja rakendusõigusaktide kehtestamise kohta.

Artikkel 3

Euroopa Liit toetab jätkuvalt lepingu organisatsiooni ettevalmistuskomisjoni püüdlusi kehtestada õigeaegselt ja tõhusalt lepingu järelevalvemenetlus vastavalt lepingu sätetele.

Artikkel 4

Euroopa Liit kutsub kõiki riike, kes seda veel pole teinud, üles lepingut viivitamata allkirjastama ja ratifitseerima, eelkõige 44 riigi nimekirja kuuluvaid riike, kelle ratifitseerimist on vaja lepingu jõustumiseks.

Artikkel 5

Nõukogu vaatab käesoleva ühise seisukoha rakendamise läbi, et kaaluda lisameetmete võtmist, et toetada lepingu kiiret jõustumist.

Artikkel 6

Käesolev ühine seisukoht jõustub selle vastuvõtmise päeval.

Artikkel 7

Käesolev ühine seisukoht avaldatakse Euroopa Ühenduste Teatajas.

Brüssel, 29. juuli 1999

Nõukogu nimel

eesistuja

S. Hassi

--------------------------------------------------